Document ID: 32004R2084

KOMISSION ASETUS (EY) N:o 2084/2004,
annettu 6 päivänä joulukuuta 2004,
asetuksesta (ETY) N:o 2837/93 poikkeamisesta Egeanmeren pienten saarten perinteisillä oliivinviljelyalueilla sijaitsevien oliivitarhojen säilyttämistä koskevan tuen maksamisen määräajan osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjä maataloustuotteita koskevista erityistoimenpiteistä Aigeianmeren pienten saarien hyväksi 19 päivänä heinäkuuta 1993 annetun neuvoston asetuksen (ETY) N:o 2019/93 (1) ja erityisesti sen 11 artiklan 2 kohdan,
sekä katsoo seuraavaa:
(1)
Neuvoston asetuksen (ETY) N:o 2019/93 soveltamista koskevista yksityiskohtaisista säännöistä oliivitarhojen säilyttämisen osalta perinteisillä viljelyalueilla 18 päivänä lokakuuta 1993 annetun komission asetuksen (ETY) N:o 2837/93 (2) 2 artiklan 1 kohdan kolmannessa alakohdassa säädetään, että Egeanmeren pienten saarten perinteisillä oliivinviljelyalueilla sijaitsevien oliivitarhojen säilyttämistä koskeva kiinteä hehtaarituki maksetaan kunkin vuoden 16 päivän lokakuuta ja 30 päivän marraskuuta välisenä aikana.
(2)
Egeanmeren saarilla tuen maksamiseen on mahdollista käyttää tietokoneohjelmaa, joka kattaa koko asianomaisen alueen. Ohjelma otettiin käyttöön pilottihankkeena vuonna 2003, ja siihen on nyt tehtävä tiettyjä mukautuksia. Näin ollen on säädettävä, että vuonna 2004 Kreikka voi pidentää kiinteän hehtaarituen maksuaikaa 16 päivän lokakuuta 2004 ja 31 päivän tammikuuta 2005 väliseksi ajaksi kunkin vuoden 16 päivän lokakuuta ja 30 päivän marraskuuta välisen ajan sijasta.
(3)
Tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (ETY) N:o 2837/93 2 artiklan 1 kohdan kolmannesta alakohdasta poiketen Kreikalle annetaan lupa maksaa asetuksen (ETY) N:o 2019/93 11 artiklan 1 kohdassa tarkoitettu oliivitarhojen säilyttämistä koskeva kiinteä hehtaarituki vuodelle 2004 16 päivän lokakuuta 2004 ja 31 päivän tammikuuta 2005 välisenä aikana.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä joulukuuta 2004.

Labels: 4
17
5
6
18